**Կողբի մշակույթի կենտրոն** (նախկինում Կողբի մշակույթի տուն), պատմամշակութային, ժամանցային կենտրոն Հայաստանի Հանրապետության Տավուշի մարզի Կողբ գյուղում։

Տեղադրություն
-------------

Մշակույթի կենտրոնը գտնվում է Կողբ գյուղի կենտրոնական մասում՝ գյուղով անցնող Իջևան-Նոյեմբերյան ավտոմոբիլային ճանապարհին կից։

Պատմություն
-----------

Կողբի մշակույթի տունը սկսել է գործել 1945 թվականից Կողբ գյուղի գյուղխորհրդի կազմում։ 1976 թվականին շահագործման է հանձնվել մշակույթի տան տիպային նորակառույց շենքը։ 2002 թվականից մշակույթի տունը վերանվանվել է Կողբի մշակույթի կենտրոնի։

Գործունեություն և կառուցվածք
----------------------------

Մշակույթի կենտրոնի շենքի դիմաց տեղադրված քանդակ, 2019 թվական
Մշակույթի կենտրոնում կազմակերպվում են պոեզիային և գրականությանը վերաբերող ցերեկույթներ, հիշատակի, տոնական և համերգային միջոցառումներ, մեծարման երեկոներ ու այլ մշակութային ծրագրեր։ 

Մշակույթի կենտրոնում է գործում Կողբի պատմության թանգարանը, ինչպես նաև իր կազմի մեջ է գտնվում 2 գրադարան։

2020 թվականի դրությամբ Մշակույթի կենտրոնն ունի 17 աշխատակից։ Կենտրոնի տնօրենը Արման Տեր-Արսենյանն է։

### Թատրոն

Կողբի մշակույթի կենտրոնն ունի իր թատերախումբը, որը ստեղծվել է 2005 թվականին։ Թատերախմբի կողմից բեմադրվել է Մ.Քոչարյանի «Կինն ուսադիրներով» դրաման, Ա.Բարսեղյանի «Պոկված կրունկներ» դրամատիկակն նովելը, Ժ.Անանյանի «Լույս քեզ տեսնողին» պիեսը, Հ.Մաթևոսյանի «Աշնան արև» վեպի համանուն պիեսը և այլն։

Մշակույթի կենտրոնի տիկնիկային թատրոնը ստեղծվել է 2006 թվականին։ Թատերախումբը բեմադրել է «Լավություն արա, ջուրը գցի» ժողովրդական հեքիաթը, Ա.Խնկոյանի «Մուկ փեսացուն», «Մկների ժողովը», Հովհաննես Թումանյանի «Շունն ու կատուն», «Չարի վերջը», «Բարեկենդանը», «Սուտլիկ որսկանը», «Անխելք մարդը», «Անբան հուռին», ինչպես նաև «Երեք խոզուկներ» և «Բրեմենյան երաժիշտներ» հեքիաթները և այլն։ Թատերախումբը ելույթներով հանդես է եկել Տավուշի մարզի մի քանի տասնյակ բնակավայրերում, Լոռու մարզում, Երևանի Հովհաննես Թումանյանի տուն-թանգարանում, տիկնիկային թատրոնում։ 

### Կողբի պատմության թանգարան

Հիմնական հոդված՝ Կողբի պատմության թանգարան
Կողբի պատմության թանգարանը տեղակայված է գյուղի մշակույթի կենտրոնի երկրորդ հարկում և, որպես գյուղական թանգարան, իր ձևաչափով եզակի է ամբողջ Տավուշի մարզում։ Այն հիմնադրվել է 1970 թվականին Սուրեն Աբովյանի կողմից։

Թանգարանում հնարավորինս ներկայացված է Կողբի և հարակից տարածքների պատմությունը, կենցաղը, կյանքը։ Այն ունի ընդարձակ ցուցասրահ, որտեղ ցուցադրվում են հարյուրավոր ցուցանմուշներ։ Ընդհանուր առմամբ թանգարանն ունի շուրջ 1700 ցուցանմուշ, որոնք հայտնաբերվել են պեղումների, պատահական շինարարական աշխատանքների, գյուղատնտեսական աշխատանքների ընթացքում։ Թանգարանի հավաքածուի մաս են կազմում 3000-ից 3700 տարվա կավե ամաններ ու բրոնզյա իրեր, պատմական մետաղադրամներ, կենցաղում օգտագործված իրեր, ազգագրական այլ ցուցանմուշներ, տարբեր ժամանակների և թեմատիկայի լուսանկարներ։ Թանգարանի ամենահին ցուցանմուշը Կողբում գտնվող և մ.թ.ա. 9-րդ դարով թվագրվող դամբարանից հայտնաբերված մետաղյա թուրն է։

* Թանգարանի մետաղյա իրերի ցուցանմուշներից
* Թանգարանի կավե իրերի ցուցանմուշներից
* Թանգարանի մետաղադրամների ցուցանմուշներից
* Թանգարանի կենցաղային իրերի ցուցանմուշներից

Տես նաև
-------

* Կողբ գյուղ
* Կողբի պատմության թանգարան
* Կողբի Ջահան Կարախանյանի անվան թիվ 1 միջնակարգ դպրոց
* Կողբի Բագրատ Սահակյանի անվան թիվ 2 միջնակարգ դպրոց
* Կողբի պատմության և մշակույթի անշարժ հուշարձանների ցանկ (Տավուշի մարզ)

Ծանոթագրություններ
------------------

1. 1 2 3 4 5 6 7  Կողբի մշակույթի կենտրոնի մասին տեղեկություններ koghb.am կայքում, *(արխիվացված 27․04․2021թ․)*։
2. 1 2 3 4 5  Տավուշի մարզպետարանի ենթակայությամբ գործող կրթական կազմակերպությունների վերաբերյալ տեղեկություններ մարզպետարանի կայքում, *(արխիվացված 23․04․2021թ․)*
3. 1 2  Կողբի մշակույթի կենտրոնի թատերախմբի մասին տեղեկություններ koghb.am կայքում, *(արխիվացված 29․04․2021թ․)*։
4. 1 2 3 4 5 6  Շարքային կողբեցու նվիրումի արդյունքը. գյուղի պատմության թանգարանը եզակի է ողջ Տավուշում, *(արխիվացված 27․04․2021թ․)*։
5. 1 2 3 4 5 6 7 8 9 10  Կողբի պատմության թանգարանի մասին տեղեկություններ koghb.am կայքում, *(արխիվացված 27․04․2021թ․)*։
6. 1 2 3 4 5 6  Սուրեն Միրզոյանի «Կողբափոր-Նոյեմբերյան․ Անցյալը, կյանքը, կենցաղը»,Երևան, 2007 թվական, էջ 125-126